Platanalapis klevas

Platanalapis klevas arba jovaras (Acer pseudoplatanus) – klevinių (Aceraceae) šeimos medžių rūšis.

Paplitimas 
Natūraliai paplitusi centrinėje Europoje ir Pietvakarių Azijoje: nuo Prancūzijos vakaruose iki Ukrainos rytuose, pietvakariuose siekia šiaurinį Pirėnų pusiasalį, o arealo pietryčiuose šiaurės Turkiją, Vakarų Kaukazą.

Natūralizuotas visoje šiaurinėje Europos dalyje (Britų salose, Skandinavijoje, Islandijoje, Fareruose, Baltijos šalyse) taip pat JAV, Naujojoje Zelandijoje, Malvinų salose.

Norvegijoje, dalyje JAV bei Australijoje, Naujojoje Zelandijoje paskelbtas kaip invazinė rūšis.

Platanalapis klevas Lietuvoje 
Platanalapiai klevai kaip svetimžemė rūšis žmonių introdukuoti Lietuvoje, kur gana gerai prisitaikę prie jos klimatinių sąlygų ir dirvožemio, tad plinta savaime kaip invazinė rūšis. Platanalapių klevų savaiminio paplitimo arealas yra priartėjęs labai netoli Lietuvos ribų – Kaliningrado srities vakarinėje dalyje, įskaitant Sembos pusiasalį, tad tęsiantis pasauliniam atšilimui, jų populiacijai yra labai palankios sąlygos be žmogaus pagalbos savaime pasiekti Lietuvą bei plisti toliau.

Apibūdinimas 
Tai stambus, lapus metantis medis, išaugantis iki 20-35 m, rečiau iki 40 m. Aukščiausias Prancūzijoje 2014 metais išmatuotas lazerio pagalba, siekė 41,50 m aukščio. Laja plati. Jauno medžio žievė lygi, pilka, tačiau su amžiumi darosi gruoblėta, suskeldėjusi. Lapai priešiniai, delniški, 10-25 cm ilgio su 5–15 cm ilgio lapkočiu. Lapai paprastai būna tamsiai žali (nors išvesta ir kitokių spalvų veislių), neretai su juodomis dėmėmis, kurias sukelia grybelis Rhytisma acerinum. Žiedai vienanamiai, gelsvažaliai, žydi anksti pavasarį, susitelkę į 10–20 cm ilgio kybančias kekes. Vaisius – sparnavaisis.

Amžius 
Gana ilgaamžis medis, gali išgyventi iki 400 metų.

Panaudojimas 
Platanalapis klevas yra gajus, atsparus oro taršai, vėjui, druskai, todėl tinkamas sodinti miestuose, pakelėse. Mediena kieta ir tvirta, naudojama baldų, muzikos instrumentų, parketo gamybai.

Taip pat skaityti 
 Svetimžemiai medžiai, savaime paplitę netoli Lietuvos

Galerija

Šaltiniai

Nuorodos 

 theplantlist.org / Acer pseudoplatanus L. 
 euforgen.org / Acer pseudoplatanus (This distribution map showing natural distribution area of Acer pseudoplatanus tree)
 arkive.org / Sycamore (Acer pseudoplatanus) 
 monumentaltrees.com / The thickest, tallest, and oldest sycamore maples (Acer pseudoplatanus)
 wood-database.com / Sycamore Maple 
 baumkunde.de / Berg-Ahorn (Acer pseudoplatanus), Vokiečių k.
 baum-des-jahres.de / Der Berg-Ahorn (Acer pseudoplatanus L., Vokiečių k.
 baumportal.de / Berg-Ahorn, Vokiečių k.
 google.co.uk / Sycamore Maple

kleviniai
Medžiai ir krūmai